****

Európska únia

Európsky fond regionálneho

rozvoja

**Metodický výklad CKO č. 11**

**Programové obdobie 2014 – 2020**

|  |  |
| --- | --- |
| **Vec:** | k zákonu č. 198/2022 Z. z., ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov  Platobné jednotky |
| **Vydáva:** | Centrálny koordinačný orgán  Ministerstvo investícií, regionálneho rozvoja a informatizácie SR v súlade s kapitolou 1.2, ods. 3, písm. c) Systému riadenia európskych štrukturálnych a investičných fondov |
| **Záväznosť:** | Metodický výklad má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 1 |
| **Dátum vydania:** | 01.07.2022 |
| **Dátum účinnosti:** | 01.07.2022 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc107581572)

[2 Využitie osobitných ustanovení k poskytovaniu dodatočného príspevku 2](#_Toc107581573)

[2.1 Popis legislatívnej úpravy 2](#_Toc107581574)

[2.2 Zmeny v Časti 3 Implementácia operačných programov Systému riadenia EŠIF 2](#_Toc107581575)

[3 Inštitút zásobníka projektov pri projektoch technickej pomoci 5](#_Toc107581576)

[3.1 Popis legislatívnej úpravy 5](#_Toc107581577)

[3.2 Zmeny v kapitole 3.4.3. Projekty technickej pomoci Systému riadenia EŠIF 6](#_Toc107581578)

[4 Rozšírenie definície krízovej situácie 7](#_Toc107581579)

[4.1 Popis legislatívnej úpravy 7](#_Toc107581580)

[4.2 Zmeny v kapitole 1.2.1 Zoznam použitých skratiek a vybraných pojmov 7](#_Toc107581581)

[5 Ďalšie precizovanie právnej úpravy a zabezpečenie jej súladu s národnou a európskou legislatívou 8](#_Toc107581582)

[5.1 Doplnenie právnej úpravy v § 7 zákona o príspevku z EŠIF - oprávnenie RO požadovať súčinnosť od Policajného zboru, orgánov činných v trestnom konaní a súdu 8](#_Toc107581583)

[5.2 Precizovanie právnej úpravy v § 7 ods. 3 zákona o príspevku z EŠIF 8](#_Toc107581584)

[5.3 Precizovanie právnej úpravy v § 16a ods. 2 zákona o príspevku z EŠIF 8](#_Toc107581585)

[5.4 Precizovanie právnej úpravy v § 17 ods. 6 posledná veta zákona o príspevku z EŠIF a zmeny v kapitole 3.1.1.1 Zmena a zrušenie výzvy Systému riadenia EŠIF 8](#_Toc107581586)

[6 Zoznam príloh 9](#_Toc107581587)

1 Úvod

1. Dňa 07.06.2022 bol v Zbierke zákonov uverejnením vyhlásený zákon č. 198/2022 Z. z., ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len „zákon o príspevku z EŠIF“) s dátumom účinnosti dňom vyhlásenia, t.j. od 07.06.2022.
2. Úpravy jednotlivých ustanovení zákona o príspevku z EŠIF sú reflexiou zvýšenej záťaže na verejné prostriedky z dôvodu riešenia dôsledkov pandémie COVID-19, ako aj dôsledkov vojenskej agresie Ruska proti Ukrajine a potreby reagovať na tieto krízové situácie a zároveň výsledkom ďalších úprav schválených v rámci legislatívneho procesu prijímania tohto zákona.
3. Tento metodický výklad je vydaný v súlade s kapitolou 1.2 ods. 3 písmeno c) Systému riadenia európskych štrukturálnych a investičných fondov (ďalej len „Systém riadenia EŠIF“). CKO rozpracovalo predmetnú legislatívnu úpravu predovšetkým s dopadom na ustanovenia Systému riadenia EŠIF.
4. Tento metodický výklad poskytuje usmernenie riadiacim a sprostredkovateľským orgánom k nasledovným legislatívnym úpravám:

* pravidlá poskytovania dodatočného príspevku,
* inštitút zásobníka projektov pri projektoch technickej pomoci,
* rozšírenie definície krízovej situácie,
* ďalšie precizovanie právnej úpravy a zabezpečenie jej súladu s národnou a európskou legislatívou.

1. V metodickom výklade sú používané skratky a pojmy zavedené v zákone o príspevku z EŠIF a v Systéme riadenia EŠIF.

2 Využitie osobitných ustanovení k poskytovaniu dodatočného príspevku

2.1 Popis legislatívnej úpravy

1. Ustanovenie § 25a v spojení s § 3 ods. 1 písm. a) zákona o príspevku z EŠIF zavádza možnosť poskytovania dodatočného príspevku k nenávratnému finančnému príspevku pri dopytovo-orientovaných projektoch. Zákon o príspevku z EŠIF rozširuje v § 3 ods. 1 písm. a) definíciu príspevku o dodatočný príspevok, ktorý sa poskytuje k nenávratnému finančnému príspevku alebo podmienečne vratnému finančnému príspevku na realizáciu projektu na základe zmeny zmluvy o poskytnutí NFP, resp. podmienečne vratného finančného príspevku pri splnení podmienok osobitných ustanovení k poskytovaniu dodatočného príspevku podľa § 25a.
2. Postupy a pravidlá týkajúce sa implementácie dodatočného príspevku v oblasti systému riadenia sú obsahom podkapitoly 2.2 tohto metodického výkladu.
3. Ministerstvo financií Slovenskej republiky vydá Usmernenie č. 1/2022-U k finančnému riadeniu mechanizmu poskytnutia dodatočného príspevku č. 1/2022 (ďalej len „usmernenie k finančnému riadeniu poskytnutia DP“). Cieľom usmernenia k finančnému riadeniu DP je na národnej úrovni zadefinovať postupy a pravidlá finančného riadenia mechanizmu poskytnutia dodatočného príspevku, ak sa riadiaci orgán rozhodne o aplikovaní dodatočného príspevku s potrebou zníženia celkovej alokácie operačného programu na národnej úrovni o výšku prebytku. Riadiaci orgán prijme toto rozhodnutie na základe vykonanej analýzy dostupnosti alokácie pre využitie dodatočného príspevku so zohľadnením reálneho čistého kontrahovania a analýzy možnosti a potreby dodatočného príspevku na úrovni projektov.

2.2 Zmeny v Časti 3 Implementácia operačných programov Systému riadenia EŠIF

1. Časť 3 Implementácia operačných programov sa dopĺňa o novú kapitolu 3.8 Pravidlá poskytovania dodatočného príspevku, ktorá znie:

*„3.8 Pravidlá poskytovania dodatočného príspevku*

*1. Táto kapitola upravuje postupy a pravidlá týkajúce sa implementácie dodatočného príspevku v oblasti systému riadenia. Postupy a pravidlá finančného riadenia upravuje Usmernenie č. 1/2022 - U k finančnému riadeniu mechanizmu poskytnutia dodatočného príspevku vydané Ministerstvom financií SR.*

*2. Príspevkom sa v zmysle zákona o príspevku z EŠIF rozumie aj dodatočný príspevok, ktorý sa poskytuje k nenávratnému finančnému príspevku alebo podmienečne vratnému finančnému príspevku na realizáciu projektu na základe zmeny zmluvy o NFP, resp. podmienečne vratného finančného príspevku (ďalej pre účely tejto kapitoly len „zmluva“) pri splnení podmienok osobitných ustanovení k poskytovaniu dodatočného príspevku podľa § 25a.*

*3. Dodatočný príspevok tvoria finančné prostriedky členského štátu získané uplatnením čl. 25a ods. 1 a 1a všeobecného nariadenia. V zmysle tohto ustanovenia SR pri vybraných prioritných osiach OP využíva 100 % financovanie z prostriedkov EÚ v rámci 7. a 8. účtovného roka. Využitím tohto mechanizmu vzniká prebytok prostriedkov EÚ, keďže EK prepláca ŽoP aj za prostriedky štátneho rozpočtu a vlastné zdroje prijímateľov (ďalej len „prebytok“).*

*4. Zdroje podľa odseku 2 je možné využiť na programovej a projektovej úrovni ako dodatočný príspevok na prekonanie hospodárskych dôsledkov pandémie COVID-19 a konfliktu na Ukrajine umožňujúci dofinancovanie realizácie existujúcich zazmluvnených projektov.*

*5. Použitie dodatočného príspevku je podmienené rozhodnutím RO o znížení celkovej alokácie operačného programu na národnej úrovni o výšku prebytku.*

*6. Dodatočný príspevok je komplementárny k už zazmluvnenému nenávratnému finančnému prostriedku alebo podmienečne vratnému finančnému prostriedku. Finančné prostriedky v zmysle odseku 2 nepredstavujú nenávratný finančný príspevok alebo podmienečne vratný finančný príspevok, dotáciu ani príslušné spolufinancovanie zo štátneho rozpočtu k prostriedkom z rozpočtu EÚ, a preto nepodliehajú auditu zo strany OA a auditu EK.*

*7. Právna úprava rieši poskytnutie dodatočného príspevku na úrovni zazmluvneného projektu v etape jeho realizácie. Dodatočný príspevok umožňuje zrealizovať projekt v schválenom rozsahu a dosiahnuť ciele projektu tak, ako boli tieto definované v zmluve aj pri zvýšení vstupov vo vzťahu k výdavkom projektu.*

*8. Zákonná úprava v § 25a zákona o príspevku z EŠIF predstavuje rámec podmienok, ktoré musia byť pre poskytnutie dodatočného príspevku splnené, pričom konkrétny mechanizmus a ďalšie podmienky poskytnutia dodatočného príspevku na úrovni konkrétneho operačného programu nastavuje RO/SO v rámci tzv. Právneho dokumentu podľa zmluvy, za striktného dodržiavania princípov podľa § 2 ods. 2 zákona o príspevku z EŠIF.*

*Ďalšie podmienky poskytnutia dodatočného príspevku podľa prvej vety zahŕňajú najmä:*

*a) sumu alokácie dodatočného príspevku,*

*b) identifikáciu úrovne, na ktorej sa poskytuje dodatočný príspevok, so zdôvodnením (najnižšou jednotkou je hodnotiace kolo výzvy),*

*c) maximálnu mieru navýšenia (ak je to relevantné),*

*d) konkrétny mechanizmus posudzovania možnosti poskytnúť dodatočný príspevok v podmienkach daného operačného programu.*

*9. Ak zvýšenie dohodnutej sumy plnenia poskytovaného dodávateľom v projekte vyplýva z dohody zmluvných strán podľa zmeny zmluvy uzavretej medzi prijímateľom a dodávateľom, ktorá je výsledkom verejného obstarávania/obstarávania, takáto dohoda môže predstavovať splnenie predpokladu uvedeného v § 25a ods. 1 písm. b) zákona o príspevku z EŠIF týkajúceho sa zvýšenia celkových oprávnených výdavkov projektu od nadobudnutia účinnosti takejto zmeny zmluvy.*

*10. Na základe analýzy možností a potreby dodatočného príspevku v rámci implementovaných projektov realizovanej RO možno dodatočný príspevok poskytnúť iba vo vzťahu k tým projektom, u ktorých v čase poskytnutia dodatočného príspevku neexistujú pochybnosti o tom, že dosiahnu cieľ, pre ktorý boli schválené, realizujú sa riadne a nevykazujú žiadne známky fyzickej alebo funkčnej zmeny alebo inej okolnosti, ktoré by bránili v dosiahnutí cieľa projektu podľa zmluvy.*

*11. Dodatočný príspevok sa musí vzťahovať na nárast výšky výdavkov na hlavné aktivity projektu tak, ako sú uvedené v prílohe č. 2 zmluvy (predmet podpory) a nesmie pokrývať podporné aktivity projektu.*

*12. RO/SO musí zabezpečiť, aby podmienky oprávnenosti pre dodatočný príspevok boli z hľadiska ich vecnej oprávnenosti zhodné s podmienkami oprávnenosti výdavkov pre nenávratný finančný príspevok, resp. pre podmienečne vratný finančný príspevok podľa príslušnej zmluvy.*

*13. Dodatočným príspevkom je možné pokryť iba finančný nárast výšky vecne oprávneného výdavku. Dodatočným príspevkom nie je možné rozširovať rozsah výdavkov ani dopĺňať nové aktivity nad rámec zmluvy.*

*14. Poskytnutie dodatočného príspevku sa musí riadiť princípmi hospodárneho, efektívneho, účinného a účelného nakladania s verejnými prostriedkami. Konečná výška poskytnutého dodatočného príspevku musí zohľadňovať vykonané úspory na jednotlivých položkách existujúceho rozpočtu projektu, prípadné prehodnotenie rozpočtu projektu z hľadiska efektívnosti a účelnosti a v súlade s princípom hospodárnosti musí pokrývať skutočné zvýšenie výdavkov projektu zohľadňujúc vstupy od dodávateľov projektu, zmenu všeobecne záväzných právnych predpisov (napr. vo vzťahu k zvýšeniu minimálnej mzdy) a iné objektívne existujúce skutočnosti.*

*15. V prípade, ak má prijímateľ povinnosť použiť vlastné zdroje, každá platba musí byť doplnená zdrojmi prijímateľa v pomere schválenom na projekt, tzn. prostriedky EÚ a štátneho rozpočtu na spolufinancovanie sa preplácajú v rámci projektu na dodatočný príspevok v rovnakom pomere, ako je stanovené v zmluve.*

*16. Dodatočný príspevok sa poskytuje na základe zmeny zmluvy podľa príslušných ustanovení o zmene zmluvy v existujúcej zmluve (ide o významnejšiu zmenu, ktorá spočíva v inej zmene, ktorá je ako významnejšia zmena označená v Právnom dokumente). Mechanizmus posudzovania výšky dodatočného príspevku sa realizuje v rámci zmenovej procedúry existujúcej zmluvy na základe Právneho dokumentu vydaného RO/SO. Výsledkom zmenovej procedúry je písomný dodatok k zmluve. Minimálne náležitosti písomného dodatku k zmluve vo vzťahu k poskytnutiu a používaniu dodatočného príspevku a s tým súvisiacim právam a povinnostiam poskytovateľa a prijímateľa sú predmetom Prílohy č. 1 tohto metodického výkladu.*

*17. Na základe mechanizmu poskytnutia dodatočného príspevku prostredníctvom zmeny zmluvy sa neuplatňujú ustanovenia zákona o príspevku EŠIF týkajúce sa konania o žiadosti (s výnimkou § 16 ods. 5 až 7 zákona o príspevku z EŠIF), keďže RO/SO vystupuje pri tomto právnom úkone v pozícii zmluvnej strany, nie ako správny orgán.*

*18. Možnosť zmeny zmluvy podľa bodu 16 bude posudzovaná na základe Analýzy vývoja cien vybraných komodít a stavebných materiálov so zdôvodnením nepredvídateľných zmien vypracovanej Ministerstvom dopravy a výstavby Slovenskej republiky za sledované obdobie rokov 2005 – 2022 vo vzťahu k mimoriadnym okolnostiam, ktoré nastali alebo môžu nastať, a ktoré vo výraznej miere ovplyvňujú dosiahnutie cieľov projektu tak, ako boli definované v zmluve.*

*19. Poskytnutie dodatočného príspevku musí v plnej miere rešpektovať osobitné predpisy, najmä konkrétne obmedzenia a podmienky týkajúce sa možnosti zmeny zmluvy o dodávateľsko – odberateľských vzťahoch vo vzťahu k zvýšeniu ceny diela, ceny plnenia a podobne vyplývajúce zo zákona č. 343/2015 Z. z. o verejnom obstarávaní a o zmene a doplnení niektorých zákonov, ako aj dodržanie ostatných zákonov a usmernení (napr. Všeobecné metodické usmernenie Úradu pre verejné obstarávanie k aplikácii § 18 ods. 1 písm. c) zákona c. 343/2015 Z. z. o verejnom obstarávaní a o zmene a doplnení niektorých zákonov zo dňa 16. 5. 2022).*

*20. Poskytnutie dodatočného príspevku v prípade projektov, v ktorých je príspevok súčasne pomocou, resp. pomocou de minimis, je viazané na vykonanie vyhodnotenia v rámci nastavenia mechanizmu poskytnutia dodatočného príspevku zo strany RO/SO podľa podmienok príslušnej schémy pomoci, resp. schémy pomoci de minimis, prípadne iného právneho základu pre poskytnutie pomoci alebo pomoci de minimis.*

*21. Postupy a činnosti spojené s poskytovaním dodatočného príspevku vo vzťahu k ITMS2014+ budú predmetom samostatného usmernenia vydaného v súlade s kapitolou 1.2 ods. 3 písm. e) Systému riadenia EŠIF.“*

3 Inštitút zásobníka projektov pri projektoch technickej pomoci

3.1 Popis legislatívnej úpravy

1. Právna úprava zákona o príspevku z EŠIF v § 28 ods. 5 umožňuje zmeniť rozhodnutie o neschválení žiadosti v prípade projektov technickej pomoci na rozhodnutie o jej schválení za zákonom vymedzených podmienok. Táto legislatívna zmena zjednodušuje prípravu a schvaľovanie projektov technickej pomoci a prispieva k odstraňovaniu administratívnej záťaže.

3.2 Zmeny v kapitole 3.4.3. Projekty technickej pomoci Systému riadenia EŠIF

1. Kapitola 3.4.3. Systému riadenia EŠIF sa dopĺňa o nové odseky 6 až 9, ktoré znejú:

„*6. RO je oprávnený vo vyzvaní určiť, že v prípade rozhodnutia o neschválení ŽoNFP, ktoré bolo vydané len z dôvodu vyčerpania finančných prostriedkov určených na vyzvanie môže byť takéto rozhodnutie o neschválení zmenené v konaní podľa ustanovenia § 28 ods. 5 zákona o príspevku z EŠIF (zásobník projektov pri projektoch technickej pomoci). Využitie zásobníka projektov je na výlučnom rozhodnutí RO. Z uvedeného dôvodu aj v prípade, ak RO vytvoril zásobník projektov a dodatočne získa finančné prostriedky na financovanie takýchto projektov je RO oprávnený nevyužiť inštitút zásobníka projektov a vyhlásiť nové vyzvanie.*

*7. RO môže využiť zásobník projektov za predpokladu, že:*

1. *rozhodnutie o neschválení bolo vydané len z dôvodu vyčerpania finančných prostriedkov určených na vyzvanie* – dôvod neschválenia musí byť explicitne uvedený v rozhodnutí o neschválení,
2. *RO disponuje dostatočnými finančnými prostriedkami určenými na zabezpečenie financovania projektu technickej pomoci* – finančné prostriedky, ktorých použitie je možné v rámci aplikácie zásobníka projektov sú dodatočné finančné prostriedky, ktorými RO disponuje v čase zmeny rozhodnutia, pričom ich výška nie je závislá od výšky finančných prostriedkov vyčlenených na vyzvanie,
3. *žiadateľ preukázateľne spĺňa podmienky poskytnutia príspevku* – overenie podmienok poskytnutia príspevku je predpokladom zmeny rozhodnutia podľa tejto časti,
4. *žiadateľ so zmenou rozhodnutia súhlasí*.

*8. Pri rozhodovaní o zmene rozhodnutia o neschválení žiadosti je RO viazaný dodržaním poradia žiadostí podľa dátumu a času ich predloženia. Zároveň platí, že pokiaľ disponibilné finančné prostriedky, ktoré sa uvoľnili na vyčerpanie vo vyzvaní nepostačujú na zabezpečenie financovania projektu, ktorý je predmetom žiadosti, ktorá bola podľa dátumu a času predloženia umiestnená ako prvá v poradí, poskytovateľ koná v tzv. zmenovom konaní o tej ďalšej nasledujúcej žiadosti podľa poradia, na ktorú disponibilná alokácia postačuje.*

*9. V rámci vyššie uvedeného sa zdôrazňuje, že v súlade s princípmi § 2 ods. 2 zákona o príspevku z EŠIF RO nie je oprávnený postupne navyšovať alokáciu určenú na vyčerpanie s cieľom účelovo podporiť konkrétnu žiadosť, o ktorej neschválení z dôvodu nedostatku finančných prostriedkov bolo predtým rozhodnuté.“*

4 Rozšírenie definície krízovej situácie

4.1 Popis legislatívnej úpravy

1. Právna úprava zákona o príspevku z EŠIF spočívajúca v doplnení definície krízovej situácie v § 56 umožňuje využitie osobitných procesných ustanovení v § 56 až 61 v čase akejkoľvek krízovej situácie vyhlásenej na základe zákona na území Slovenskej republiky. Doposiaľ sa predmetné osobitné ustanovenia vzťahovali len na mimoriadnu situáciu, núdzový stav alebo výnimočný stav vyhlásený v súvislosti s ochorením COVID-19. Zároveň sa definícia krízovej situácie rozširuje tak, že osobitné postupy je možné využiť aj z dôvodu objektívnej mimoriadnej udalosti nespôsobenej prijímateľom, ktorú tento nemohol predvídať.

2. Rozšírenie právnej úpravy nielen vo vzťahu k pandémii COVID-19, ale aj pre iné krízové situácie, umožňuje aj v súčasnej situácii vojnového konfliktu, ktorého dôsledkom je navyšovanie cien, problémy s dodávkami rôznych tovarov, nedostatok pracovných síl a ďalšie, zachovať plynulosť čerpania finančných prostriedkov už zazmluvnených národných projektov a poskytovateľom operatívne reagovať na požiadavky súvisiace s presmerovaním finančných prostriedkov vo vzťahu k už vyhláseným, prípadne pripravovaným vyzvaniam, a to v rámci možnosti zmeny vyzvania pre národný projekt.

3. V rámci osobitných procesných ustanovení v čase krízovej situácie sa naďalej pri zasadnutí kolektívnych orgánov umožňuje využitie elektronických prostriedkov. Pre RO sa naďalej umožňuje flexibilne reagovať na spoločenské potreby, mimoriadnu situáciu a potreby implementácie úpravou existujúceho národného projektu. Uvedeným spôsobom sa eliminuje administratívna záťaž spočívajúca v potrebe prípravy, schválenia a vyhlásenia nového vyzvania, vykonania nového konania o žiadosti a zazmluvnenia projektu. V čase krízovej situácie bude naďalej možné napríklad meniť vyzvanie aktuálne otvorené aj uzavreté, t. j. aj v prípade, ak už je národný projekt v realizácii. Vyzvanie bude možné meniť akýmkoľvek spôsobom, teda napr. rozšíriť jednotlivé podmienky poskytnutia príspevku (napr. zmena cieľovej skupiny, doplnenie aktivity alebo podaktivity, predĺženie maximálne doby realizácie projektu) alebo navýšiť výšku nenávratného finančného príspevku. Nebude možná zmena podmienok poskytnutia príspevku vzťahujúcich sa k subjektom, ktoré realizujú projekt, t. j. oprávnenosť žiadateľa a partnera. Ďalej zostáva zachovaná možnosť pri vykonaní zmeny zmluvy využívať len oznámenie RO prijímateľovi s odkazom na vzorovú zmenu zverejnenú na webovom sídle RO, ktorá musí odkazovať na zmenu CKO a/alebo CO pre oblasti v ich pôsobnosti. Zároveň sa pre RO ponecháva možnosť uzatvorenia dohôd o splátkach a dohôd o odklade plnenia na dlhšiu dobu ako doteraz (4 roky pre dohodu o splátkach predĺžené na 5 rokov a 2 roky pre dohodu o odklade plnenia predĺžené na 3 roky) a možnosť kombinácie odkladu a splátok, tzn. odklad na dva roky a následne trojročné splácanie.

4. Naďalej platí, že predmetné osobitné procesné ustanovenia v čase krízovej situácie sa uplatňujú aj v tzv. prechodnom období, t.j. šesť mesiacov nasledujúcich po odvolaní mimoriadnej situácie, núdzového stavu alebo výnimočného stavu.

4.2 Zmeny v kapitole 1.2.1 Zoznam použitých skratiek a vybraných pojmov

1. V kapitole 1.2.1 Zoznam použitých skratiek a vybraných pojmov sa ruší definícia krízovej situácie a nahrádza sa novou, ktorá znie:

*„Krízová situácia – obdobie mimoriadnej situácie, núdzového stavu alebo výnimočného stavu a v období šiestich mesiacov nasledujúcich po ich odvolaní alebo mimoriadna udalosť nespôsobená prijímateľom, ktorú nemohol predvídať“*

5 Ďalšie precizovanie právnej úpravy a zabezpečenie jej súladu s národnou a európskou legislatívou

5.1 Doplnenie právnej úpravy v § 7 zákona o príspevku z EŠIF - oprávnenie RO požadovať súčinnosť od Policajného zboru, orgánov činných v trestnom konaní a súdu

1. Zakotvenie oprávnenia RO v § 7 ods. 14 zákona o príspevku z EŠIF, t.j. oprávnenie požadovať súčinnosť od Policajného zboru, orgánov činných v trestnom konaní a súdu poskytuje RO pomoc pri riešení nezrovnalostí pri plnení svojich úloh.

5.2 Precizovanie právnej úpravy v § 7 ods. 3 zákona o príspevku z EŠIF

1. Legislatívno-technickou úpravou § 7 ods. 3 zákona o príspevku z EŠIF sa zabezpečuje súlad so zákonom č. 357/2015 Z. z. o finančnej kontrole a audite a o zmene a doplnení niektorých zákonov v znení zákona č. 39/2022 Z. z. účinnom od 1. marca 2022 (ďalej len „zákon o finančnej kontrole“) - RO má možnosť overovať administratívnou finančnou kontrolou súlad finančnej operácie alebo jej časti len s určenými skutočnosťami uvedenými v § 6 ods. 4 zákona o finančnej kontrole, ktoré ustanovia osobitné predpisy.

5.3 Precizovanie právnej úpravy v § 16a ods. 2 zákona o príspevku z EŠIF

1. Legislatívno-technickou úpravou v § 16a ods. 2 zákona o príspevku z EŠIF sa zosúlaďuje právna úprava s Oznámením Európskej Komisie - Usmernenia týkajúceho sa používania zjednodušeného vykazovania nákladov v rámci EŠIF, podľa ktorého sa musí zjednodušené vykazovanie výdavkov vymedziť vopred a použitie zjednodušeného vykazovania výdavkov by sa malo uviesť vo výzve/vyzvaní, aby sa zabezpečilo dodržanie zásady transparentnosti a rovnakého zaobchádzania.

5.4 Precizovanie právnej úpravy v § 17 ods. 6 posledná veta zákona o príspevku z EŠIF a zmeny v kapitole 3.1.1.1 Zmena a zrušenie výzvy Systému riadenia EŠIF

1. Vo vzťahu k zmene výzvy bolo právnou úpravou v § 17 ods. 6 posledná veta zákona o príspevku z EŠIF klarifikované, že prvým rozhodnutím, po vydaní ktorého RO už nemôže zmeniť výzvu, nie je rozhodnutie o zastavení konania, ktoré sa vydáva v prípadoch späťvzatia žiadosti, smrti žiadateľa alebo ďalších obligatórnych dôvodoch zastavenia konania stanovených zákonom o príspevku z ĚSIF.

2. Kapitola 3.1.1.1 Zmena a zrušenie výzvy Systému riadenia EŠIF sa dopĺňa nový odsek 10, ktorý znie:

*„Za rozhodnutie podľa odseku 4 sa nepovažuje rozhodnutie o zastavení konania, ktoré sa vydáva obligatórne v prípadoch, kedy nastane dôvod pre zastavenie konania, a to, ak žiadateľ vzal späť žiadosť, zomrel, bol vyhlásený za mŕtveho alebo zanikol bez právneho nástupcu alebo ďalších dôvodov stanovených zákonom o príspevku z EŠIF, na základe ktorých povinne dochádza k zastaveniu konania.“*

6 Zoznam príloh

Príloha č. 1: Minimálne náležitosti písomného dodatku k zmluve o poskytnutí NFP vo vzťahu k poskytnutiu a používaniu dodatočného príspevku a s tým súvisiacim právam a povinnostiam poskytovateľa a prijímateľa.